**Óvodai beiratkozás a 2025/2026-os nevelési évre.**

A nemzeti köznevelésről szóló 2011. évi CXC. törvény (a továbbiakban: Nkt.) 8. § (1) bekezdése szerint az óvoda a gyermek hároméves korától a tankötelezettség kezdetéig nevelő intézmény. A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: Rendelet) 12. §-a alapján az óvodai nevelés a gyermek neveléséhez szükséges, a teljes óvodai életet magában foglaló foglalkozások keretében folyik.

Az Nkt. 49. § (1) bekezdése szerint az óvodai felvétel, átvétel, jelentkezés alapján történik.

Jelentkezni a meghirdetett időpontban a lakóhely szerinti körzetileg illetékes, vagy választott önkormányzati vagy más fenntartású, nem önkormányzati óvodába lehet.

**A Kisbér Város Önkormányzata fenntartásában működő óvodákban a beiratkozás időpontja:**

**2025. április 22. (keddtől) – 2025. április 25. (péntekig) 8:00-tól 15:00 óráig tart.**

**Ezeken a napokon kell beíratni azokat a gyermekeket, akik 2025. augusztus 31-ig betöltik legalább a 3. életévüket, és óvodai jogviszonnyal még nem rendelkeznek.**

 Az a szülő vagy törvényes képviselő, aki a szülői felügyelete vagy gyámsága alatt álló gyermeket a kellő időben az óvodába nem íratja be, a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. tv. 247. § (1) bekezdés a) pontja értelmében szabálysértést követ el.

Tájékoztatjuk továbbá a tisztelt szülőket, hogy Kisbéren az integrált óvodai nevelés a sajátos nevelési igényű gyermekek számára az önkormányzati fenntartású óvodákban biztosított, a sajátos nevelési igényt megállapító szakértői véleményben foglaltak alapján.

Az óvodai jelentkezéshez szükséges okmányok a következők:

* a szülő személyazonosságát igazoló hatósági igazolvány (személyi igazolvány)
* a gyermek születési anyakönyvi kivonata
* a gyermek lakcímet igazoló hatósági igazolványa (lakcímkártya)
* a gyermek TAJ kártyája
* a gyermek nevére kiállított személyazonosságot igazoló hatósági igazolványa (személyi igazolvány)
* a gyermek egészségügyi állapotát és óvodaérettségét, sajátos nevelési igényét, hátrányos helyzetét igazoló dokumentum (orvosi igazolás, szakértői vélemény, gyermekvédelmi kedvezményről szóló határozat stb.).

**Az óvodai felvétel tárgyában hozott döntés közlésének határnapja 2025. május 25.**

Az óvodavezető írásbeli döntése ellen a szülői felügyeleti jogot gyakorló szülő a közléstől számított tizenöt napon belül illetékmentes fellebbezési kérelmet nyújthat be a fenntartóhoz (önkormányzati fenntartású óvodák esetében a jegyzőhöz) címezve, az óvoda vezetőjénél. Ebben az esetben a fenntartó jár el, és hoz másodfokú döntést.

Kisbér Város Önkormányzata